Anne Enger
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Anne Enger er en norsk tidligere politiker for Senterpartiet, som var partileder fra 1991 til 1999 og representerte Akershus på Stortinget fra 1985 til 2001. Enger var kulturminister i regjeringen Bondevik fra 1997 til 1999, og den mest fremtredende politikeren under EU-kampen i 1994, da mediene ga henne tilnavnet «Nei-dronninga».
Anne Enger er utdannet sykepleier, sosionom og diakon, og var leder av Folkeaksjonen mot fri abort fra 1978 til 1979. Hun var gruppesekretær i Senterpartiet fra 1980 til hun kom inn på Stortinget i 1985. Hun var nestleder i Senterpartiet fra 1983 til hun ble valgt til partileder i 1991. Som stortingsrepresentant var hun parlamentarisk leder for Senterpartiet fra 1989 til 1991. Under Anne Engers partiledelse opplevde Senterpartiet økt oppslutning, og hun fikk også mye av æren for at det ble nei til EU ved folkeavstemningen i 1994. Anne Enger var en sterk forkjemper for samarbeid mellom partiene i sentrum av norsk politikk. Dette arbeidet ble kronet med seier i 1997, da Senterpartiet dannet regjering sammen med Kristelig Folkeparti og Venstre, under ledelse av Kjell Magne Bondevik. Selv valgte Enger seg posten som kulturminister i sentrumsregjeringen, men hun var også regjeringens visestatsminister. Hun fungerte derfor som Norges statsminister under Kjell Magne Bondeviks sykmelding høsten 1998, og våren 1999 fungerte hun også som olje- og energiminister. I 1999 overlot hun partiledervervet til Odd Roger Enoksen, gikk ut av regjeringen og tilbake til Stortinget, hvor hun ikke tok gjenvalg i 2001.Etter at hun gikk ut av rikspolitikken var Anne Enger generalsekretær i Redningsselskapet fra 2001 til 2003, og deretter fylkesmann i Østfold fra 2003 til 2015. Siden 2018 er hun medlem av Den norske Nobelkomité.Anne Enger er søster til tidligere stortingsrepresentant Inger Enger. Utgivelser I 2001 ga hun ut erindringsboka Grønn dame, rød klut. Les mer i Store norske leksikon Anne Enger i Norsk biografisk leksikon Senterpartiet Eksterne lenker Stortinget: Anne Enger